Gigaba wil OBK sien oor pensioengeld-beweringsMalusi Gigaba. Foto: Flickr/GovernmentZA Malusi Gigaba, minister van finansies, het Maandag bewerings ontken dat hy fondse van die Openbare Beleggerskorporasie (OBK) wil gebruik om sukkelende staatsondernemings uit finansiële moeilikheid te help. Daar is verlede week berig dat die nasionale tesourie na bewering oorweeg om die OBK, wat staatsbeamptes se pensioenfondse bestuur, te gebruik om onder meer ŉ reddingsboei vir SAL te gee. “Geen formele of informele versoek vir fondse is aan die OBK gestuur nie,” het Gigaba in ŉ verklaring gesê in reaksie op die berigte. “Die minister vind hierdie berigte kwaadwillig en onkonstruktief. Sulke onwaar berigte lei die aandag af van dit wat belangrik is – om ŉ langtermynoplossing te vind om te verseker dat staatsentiteite voortgaan om tot ons ekonomiese ontwikkeling by te dra sonder om ŉ las op die fiskus te wees.” Die verklaring lui verder dat Gigaba ŉ dringende vergadering met die raad van die OBK versoek het. Verdere inligting oor die vergadering sal later bekendgemaak word. Die DA se Alf Lees het die afgelope naweek gesê indien bewerings waar is dat Dudu Myeni, voorsitter van die SAL-raad, die OBK vir R6 miljard gevra het om die beleërde SAL te red, is dit net nog ŉ rede hoekom Myeni uit haar posisie verwyder moet word. “Gigaba is heeltemal verkeerd. Die teenwoordigheid van me. Dudu Myeni op die raad van SAL, wat nog te sê in die posisie van voorsitter, is nie ŉ wettige vereiste nie en ook nie weloorwoë nie. Dit is gewoon irrasioneel en uiters onverantwoordelik van Gigaba om Myeni om tegniese redes op die SAL-raad te hou,” het hy gesê.